Bürgerenergie Rhein-Sieg, o cooperativă de energie cetățenească din Siegburg, în landul Renania de Nord-Vestfalia din vestul Germaniei, vrea să construiască un nou parc solar pe un teren nou închiriat unde anterior se afla o groapă de gunoi.
Din 2011, peste 350 de persoane din această regiune și-au unit forțele pentru a finanța noua generație de electricitate prietenoasă pentru mediul înconjurător.
În Germania există aproape 900 de astfel de "comunități energetice cetățenești". În total, există aproximativ 9000 de astfel de cooperative în întreaga Uniune Europeană, cele mai multe dintre ele în nordul continentului.
Oricive se poate alătura acestor comunități cumpărând una sau mai multe "participațiuni cooperative". La grupul Rhein-Sieg, de exemplu, o participațiune costă €250 ($275). În schimb, membrii primesc dobândă pentru investiția lor și dividende de la profiturile generate de electricitatea produsă de cooperativă și livrată rețelei publice de curent electric.
Thomas Schmitz, director voluntar al cooperativei, vrea să distribuie și să vândă în regiune electricitatea generată în comun, pe baza unui model cunoscut drept "energy sharing".
UE sprijină cooperativele energetice civile
Este un model pe care UE îl consideră imporant în vederea descentralizării pieței europene de energie. Directiva adoptată de Bruxelles prevede că toate țările din UE trebuie să creeze cadrul legal pentru înființarea de comunități de energie curată și să se asigure că acestea pot consuma, depozita și vinde energia pe care o produc. Toate aceste prevederi trebuie integrate în legislația națională a fiecărui stat membru, conform UE.
Lucru care nu se întâmplă deocamdată, după cum a arătat Schmitz pentru DW: "În acest moment, nici măcar nu ești lăsat să îi donezi curentul electric generat vecinului tău de alături."
Ce îngreunează distribuirea energiei în Germania?
În replică la o solicitare a DW, Ministerul federal al Economiei și Protecției Climei a precizat că legea europeană nu stipulează un tratament privilegiat pentru energia generată colectiv, ci un tratament nediscriminatoriu al comunităților de energie regenerabilă.
Problema de bază este utilizarea rețelei publice de electricitate: curentul electric generat de un grup energetic civic pentru uzul membrilor cooperativei nu poate fi distribuit prin rețeaua publică. Dar este exact de ceea ce ar fi nevoie pentru ca astfel de inițiative să fie încununate de succes. "Acest lucru nu este practic posibil deocamdată în Germania", spune Valerie Lange de la Alianța pentru Energie Civică (BBEn), o organizație care grupează mai multe proiecte de energie cetățenească.
Mai mult, regulile din Germania înseamnă că, și dacă acest lucru ar fi posibil, vânzarea de energie generată de cetățeni și distribuită prin rețeaua publică - de exemplu unor vecini sau unor firme regionale - aproape că nu ar genera niciun profit, , explică Felix Schäfer, co-fondator și co-președinte al Bürgerwerke, o cooperativă și un dealer de electricitate care vinde curent electric generat de comunități germane de energie regenerabilă.
Taxele fac distribuirea de energie prea scumpă
"În Germania, oricine vinde energie electrică prin rețea este considerat automat un dealer de electricitate și trebuie să plătească taxe, precum taxa de electricitate, pe lângă sumele de transmisie datorate operatorilor de rețea", explică Schäfer. Cooperativele ar trebui să transfere aceste costuri clienților lor. Lucru care presupune un efort enorm din partea unor mici cooperative energetice, în mod normal conduse și operate de voluntari.
Pentru clienții finali, energie civică verde din regiunea lor ar urma să coste cel puțin la fel de mult ca energia de la hidrocentralele norvegiene, spune Schäfer. În prezent, hidrocentralele norvegiene aprovizionează cu electricitate aproximativ 3,6 milioane de gospodării germane.
Cooperativele cer reducerea impozitelor
Pentru că taxele de electricitate germane nu se aplică "energiei solare private produse pe acoperișul propriei case", cei care și-au montat instalații fotovoltaice acasă, de multe ori cu ajutor de la stat, pot beneficia de energia solară la prețuri foarte reduse, arată Schäfer. "Pentru cei care ar dori însă să folosească energia verde produsă de un parc solar din apropiere, costurile ar fi însă semnificativ mai mari."
Din acest motiv, organizația lui Schäfer cere reducerea masivă a taxelor pentru energia generată de comunitățile cetățenești.
BBEn este de părere de asemenea că guvernul federal ar trebui să creeze stimulente financiare reale pentru "energy sharing". Germania s-a angajat ca 80% din electricitatea sa să provină din surse regenerabile până în 2030. În prezent, este la jumătate din obiectiv.
"Pentru a ne îndeplini acest obiectiv, este nevoie de mult mai multe turbine eoliene și parcuri solare. Aceste centrale vor fi mult mai vizibile decât cele pe baze de combustibili fosili. Le vom avea în apropierea caselor noastre", spune Valerie Lange de la BBEn, indicând că acest lucru ar putea fi o potențială sursă de opoziție la energiile regenerabile.
Energia civică trebuie să fie rentabilă
Potrivit lui Lange, pentru a obține un sprijin larg pentru tranziția la energia curată "oamenii trebuie să fie capabili să participe la producerea ei și să beneficieze de ea." În acest sens, centralele pe bază de energii regenerabile trebuie să devină rentabile.
BBEn insistă că toți cei interesați pe o rază de 50 de kilometri ar trebui să poată să participe la o centrală energetică civilă. Un premiu financiar de la stat ar face ca parcurile de energie curată să poată să vândă energia produsă la prețuri atractive, ceea ce ar stimula sectorul energiilor regenerabile.
În acest sens, toate părțile implicate ar trebui să știe câtă electricitate vine de la centralele regionale și câtă din alte surse - și când. Aceste informații pot fi furnizate de contoare electrice digitale care măsoară consumul în timp real.
În Germania însă, doar 3% din consumatori au astfel de contoare smart. BBEn propune ca aceste contoare digitale să fie mai întâi instalate în clădiri și gospodării interesate să participe în "energy sharing".
Independența energetică este un motivator puternic
Thomas Schmitz de la cooperativa Rhein-Sieg spune că interesul în mari centrale eoliene sau solare în vecinătate crește atunci când oamenii pot profita de pe urma lor.
"Oamenii au înțeles că sunt foarte dependenți de importuri de energie din țări de la care nu mai vor să cumpere energie. Dorința de a deveni autosuficienți este mare", spune Schmitz. "Dacă nu pot genera energie curată pe plan local, măcar vor să o procure din regiunea lor."
Pentru a facilita aceste lucruri, Germania trebuie să creeze condițiile care vor face transferul de energie curată o parte centrală din tranziția spre energia verde.
Adaptare după un articol publicat pe DW-English și editat de Paul Hockenos, Rüdiger Rossig și Aingeal Flanagan
Acest articol este parte a unei serii de șase materiale despre comunități energetice în Uniunea Europeană, serie realizată cu sprijinul Journalismfund Europe.